Vestnes

Navn

Navnet kommer trolig av gården Vestnes' beliggenhet på den vestlige siden av Tresfjorden. Gjermundnes ligger på den østlige side rett overfor. Nikolaus på Vestnes omtales i Sverres saga. Nikolaus var en «stormann», kanskje en høvding, og han fulgte med kong Sverre i kamp mot baglerne.

Geografi

Kommunen deles i tre av to fjorder:  I øst går den sørgående Tresfjorden, med administrasjonssenteret Helland på vestsiden, bygda Sylte (oftest kalt Tresfjord) i sør, og bygdene Vikebukt, Gjermundnes og Daugstad på umiddelbar østside.  Lenger vest har den sørgående Tomrefjorden bygda Øverås i øst, Tomrefjord i sør og Fiksdal og Gjelsten i vest.  Siste bygd mot Haram er Rekdal.  Denne geografien er vist i kommunevåpenet «I raudt to gullspissar mot venstre».  Midtspissen er Vestnes, og de to gullspissene mot venstre er Tresfjorden og Tomrefjorden.  Tidligere var Tresfjord egen kommune.  Kommunenavnet kommer av gården som lå på det vestre nes av Tresfjorden.
Bostedene er omkranset av Vestnesfjellene som i sør fortsettes av Sunnmørsalpene, deriblant Lauparen og Sandfjellet på hhv. 1434 og 1470 moh.  Utstrakt nett med turstier og rustikke sætrer.  I sør er Ørskogfjellet populært utfartsted for friluftsliv.
Vestnes har temperert klima påvirket av golfstrømmen og vestavindsbeltet med laveste middeltemperatur i januar på rundt  1 °C, gir relativt milde vintre nærme sjøen. Indre og høyreliggende strøk har lavere temperaturer vinterstid. Om sommeren er august med 14°C varmeste måned.  
Nedbørmengden ligger på mellom 1200-1500mm pr år. Nedbøren faller hele året, mest i september-desember. 
Et litt spesielt fenomen som Vestnes deler med resten av Møre og Romsdal, er relativt jevnlige vinterdager med temperaturer over 15 °C på grunn av sørøstlige fønvinder.

Næringsliv

Arbeidslivet domineres av jordbruk, endel maritim industri, båtbyggeri, turisme og omsorg.  I Tomrefjord ligger skipsverftene STX Norway Offshore – Langsten og Havyard Tomrefjord.  Aas Mekaniske Verksted og Vestnes Fjordhotell ligger på Helland.  På Helland finner en Båtbyggermonumentet (1992, Ola Stavseng) som viser båtbyggeren Lars Hammeraas.  Skorgenes industriområde ligger ved Tresfjorden, bl.a. med Møre og Romsdal Kornsilo og Tresfjord Boats (tidligere Skorgenes Båtbyggeri).  I dag er båtbyggeriet Salthammer AS i drift i Remmemsvik.

Skoler

Vestnes kommune har i dag fire kommunale skoler og én privat barneskole. Helland skule ligger i kommunesentrumet Vestnes, og er en 1-10 skole med 380 elever. Også Tomrefjord skule er 1-10 en skole, mens Fiksdal skule og Tresfjord skule kun har barnetrinnet. Vike Montessoriskule (på Vikebukt) er basert på Montessoripedagogikk, og ble stiftet i 2003 etter at den kommunale skolen ble nedlagt.

Kirker i Vestnes

Vestnes kirke er fra 1872, beliggende i Helland sentrum på tuftene av en tidligere kirke.  På Vike finner en Vike kirke.  Tresfjord Kirke (1828) er åttekantet med gammel altertavle.  Fiksdal kirke (1866) er den fjerde i kommunen. 78,7 % av befolkningen i Vestnes er medlemmer av Den norske Kirke. Det er den nest laveste andelen blant kommunene i Møre og Romsdal Etter Ulstein med 78,6.

Kommunikasjoner

Bygdeveg fra Gjermundnes til Tresfjord ble bygd i perioden 1828 til 1835.
Gamlebrua gjennom Helland er fra 1844, erstattet med Straumsbrua i 1955 og Vestnesbrua i 1998.  Turister gikk ofte ruta over Ørskogfjellet, men kunne fra 1908 benytte landets andre bilrute Ørskog-Vestnes (Elling Larsson, 1908). 
I dag går Europavei 39 og Europavei 136 gjennom kommunen. E39 går fra Ørskogfjellet i sør til ferjeleiet mot Molde på Furneset, mens E136 går østover mot Åndalsnes. Fra Vestnes går riksvei 661 vestover langs sørsida av Romsdalsfjorden. Fra Sylte går Fv65 opp Kjersemdalen og over Vaksvikfjellet til Sunnmøre.